《归自明远醉中作》
宋代·杜范

觞豆论交今岂无，肺肝相与古来少。
我今宦游双溪上，一见为僚尽倾倒。
吏尘终日何没没，休汗有盟方皦皦。
点检春事今几何，残红满地纷不扫。
明远奇观雄此邦，倚栏一望云缥缈。
泼眼争光堤面流，伤心不尽天涯草。
文楸得失亦漫尔，投壶成败供一笑。
酒酣耳热声乌乌，语到难言心悄悄。
一切置之姑勿道，四时风月殊未了。
鬓华知复为谁老，我辈心事要论讨。
尚喜后会今有期，谁其识之有鸥鸟。

作者简介：（1182—1245）宋台州黄岩人，字成之，号立斋。宁宗嘉定元年进士。累迁殿中侍御史，极言台谏失职之弊。理宗嘉熙二年知宁国府，发粟赈饥，镇压两淮饥民反抗。还朝，累拜吏部侍郎兼中书舍人，数上疏抨击朝政积弊。淳祐四年，擢同知枢密院事，次年拜右丞相，上书言五事，继又上十二事，条陈当朝利病，提出为政主张。卒谥清献。有《清献集》。